Tanzania Railways Corporation

**Tanzania Railways Corporation** on Tansanian kansallinen rautatieyhtiö. 

Se perustettiin alkujaan vuonna 1977, kun Itä-Afrikan rautateistä vastannut East African Railways and Harbours Corporation (1948–1977) jaettiin Kenian, Tansanian ja Ugandan maakohtaisiin osiin. Tanzania Railways Corporation toimi vuosina 1977-2006. Yksityistämisvaatimusten vuoksi vuonna 2006 Tansanian rautateiden liiketoimintaan perustettiin Tanzania Railways Limited (TRL) ja Rail Assets Holding Company (RAHCO) -yhtiöt. Nämä olivat toiminnasta vuosina 2006-2017, ja kilpailutuksen voittanut enemmistöltään intialainen RITES of India vastasi rautatieliikennepalveluiden toteuttamisesta vuosina 2007-2010. Tansanian hallitus perui kilpailutuksen tulokset, koska intialainen RITES ei toiminut sovitusti. Vuonna 2017 TRL ja RAHCO yhdistettiin Tanzania Railways Corporation -valtionyhtiöksi.

## Perinteinen rautatieverkosto
Tansanian rataverkko on perinteisesti ollut kapearataista, pääosin metrin rataa (raideleveys 1&nbsp;000 mm). Suurimmalta osin (noin 2&nbsp;600 km) rataverkosto on peräisin Saksan Itä-Afrikan siirtomaa-ajalta. Poikittaisradat johtavat Dar es Salaamista Kigomaan (Central Line) ja Tangasta Arushaan (Tanga Line). Pohjois-eteläsuuntaisen yhteyden näiden välille tuo Korogwesta Ruvuun johtava rataosuus. Päärata johtaa Victoriajärvelle, jossa järven junalautat yhdistävät radan järven vastarannan rautatieyhtiöiden (Uganda Railway ja Kenya Railways) linjoihin. Tanga-radalta Keniaan johtavaa rataa ei ole viime aikoina käytetty. 

Toinen kapearaiteisempi rautatieyhteys on Dar es Salaamista länsilounaaseen jatkuva 1&nbsp;860 kilometriä pitkä Tansanian–Sambian rata (TAZARA) eli Uhurun rautatie. Sen raideleveys on 1&nbsp;067 mm. Tästä radasta ja sen liikenteestä vastaavat Tansanian ja Sambian yhteisesti (Tanzania-Zambia Railway Authority). Pääradan Kidatusta johtaa liityntärata  TAZARA-radalle.

## Standardileveyksinen rataverkosto
Tanzania Railways Corporation ja Tansanian valtio ovat rakennuttaneet ja rakennuttavat 2010-luvun loppupuolella ja 2020-luvulla uutta standardileveyttä (1&nbsp;435 mm) käyttävää rautatieverkostoa läpi valtion. Radalla pyritään sujuvoittamaan matkustaja- ja rahtiliikennettä sekä nostamaan matkustajaliikenteen sallittu nopeus 160 kilometriin tunnissa. Standardileveysradasta pääosa (80&nbsp;%) rakennetaan aiemman metrin radan rinnalle ja viidennes (20&nbsp;%) standardileveysradan reitistä poikkeaa aiemman radan reitistä. Uutta rataa on tarkoitus rakentaa yhteensä 2&nbsp;561 kilometriä. Rata ulotetaan Tansaniassa Dar es Salaamista Mwanzaan, Kigomaan ja Katavin alueelle (Mpanda). Hankkeen arvioidaan tulevan maksamaan yhteensä 10 miljardia dollaria. Esimerkiksi 460 kilometrin osuus Dar es Salaamista Dodomaan avattiin matkustajaliikenteelle elokuussa 2024. Uuden radan ja ajanmukaisen sähkökäyttöisen rautatiekaluston (ainakin aluksi junia on tosin operoitu myös dieselkalustolla 120 km/h nopeudella) lisäksi matkustajien käyttöön valmistuu uusia rautatieasemia. Tansaniassa uusi rataverkosto ja aiemman rataverkoston korjaaminen nähdään myös sijoituksena rahtikuljetusten sujuvoitumiseen tavaraliikenteen nopeutuessa (120 km/h) ja elineinoelämän vireytymiseen. Tansanialaiset ovat myös ylpeitä uudesta turvallisemmasta ja ilmastoystävällisemmästä rautatiestään.

Samalla hankkeella pyritään helpottamaan itäisen Afrikan rataverkkojen yhteenliittämistä. Uutta standardilevyistä rataverkkoa jatketaan naapurimaihin, ainakin Ruandaan, Burundiin ja Kongon demokraattiseen tasavaltaan.


Dar es Salaam Kamata railway station (02).png|Vanhaa kapeampaa ja sen rinnalla kulkevaa uudempaa standardileveyttä käyttävää rautatielinjaa Dar es Salaamissa.
Dar es Salaam SGR station (02).png|Dar es Salaamin uusi (standardileveysradan) rautatieasema.
Dodoma SGR station building 2.png|Dodoman uusi rautatieasema.


## Katso myös
* Tansanian–Sambian rata
* Kenian rautatiet

## Lähteet

## Aiheesta muualla

* Tanzania Railways Corporationin kotisivut  (trc.co.tz)